Ass. Univ. Prim. dr Damir Jašarović je rodjen 29. oktobra 1971.godine u Beogradu, gde je završio osnovnu i srednju školu sa odličnim uspehom. Medicinski fakultet u Beogradu je upisao po šestogodišnjem planu i programu 1990. godine, a diplomirao oktobra 1996. godine, sa prosečnom ocenom 9,44 tokom studiranja. Završio je opšti lekarski staž , položio državni ispit, a potom odslužio vojni rok u školi rezervnih oficira sanitetske službe VJ. Specijalizaciju iz opšte hirurgije po petogodišnjem planu i programu, je započeo 01. oktrobra 1998. godine na Medicinskom fakultetu, Univerziteta u Beogradu a specijalistički ispit je položio 29. oktobra 2003.godine, sa odličnim uspehom. Zvanje Primarijusa je stekao marta 2011. godine. Doktorske studije po trogodišnjem programu iz oblasti rekonstruktivne hirurgije upisao je školske 2012/13 godine. Položio je sve predvidjene ispite sa prosečnom ocenom 9,89. Trenutno priprema odbranu doktorske disertacije. U stalni radni odnos je primljen 2000. godine, na Klinici za hirurgiju, KBC “dr Dragiša Mišović”, Beograd. Od februara do novembra 2010. godine je bio zaposlen na odeljenju hirurgije KBC ”Beogradski”, a od novembra 2010. godine je zaposlen na Hirurškoj klinici, Služba opšte hirurgije, KBC “Zemun”, Beograd, gde i danas radi. Od septembra 2012. godine je imenovan za šefa odeljenja hepatobiliopankreatične hirurgije KBC “Zemun”. Od septembra 2014. godine je izabran za kliničkog asistenta na Katedri Hirurgije Medicinskog fakulteta Univerziteta u Beogradu. Posle položenog specijalističkog ispita posebno se interesuje za hirurgiju digestivnog sistema, naročito onkološku patologiju, kojom se bavi, prateći savremene trendove i modalitete radikalnog hirurškog lečenja, kao i urgentnim opšte hirurškim procedurama. Poslednjih godina nakon obavljenih edukacija u inostranstvu radi napredne laparoskopske operacije banignih i malignih bolesti digestivnog sistema. Objavio je preko 40 štampanih radova i publikacija.